Komisijos sprendimas
1996 m. sausio 18 d.
nustatantis tam tikrų dvigeldžių moliuskų iš vietų, kur paralyžiuojančių vėžiagyvių nuodų lygis viršija Tarybos direktyva 91/492/EEB nustatytą ribą, derliaus surinkimo ir perdirbimo sąlygas
(tekstas svarbus EEE)
(96/77/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/492/EEB, nustatančią gyvų dvigeldžių moliuskų auginimo ir jų pateikimo į rinką veterinarijos reikalavimus [1], su paskutiniais pakeitimais, padarytais Austrijos, Suomijos ir Švedijos stojimo aktu, ypač į minėto akto priedo V skyriaus 8 papunkčio paskutinę pastraipą,
kadangi dvigeldžiuose moliuskuose, skirtuose žmonėms vartoti, negalima viršyti Direktyva 91/492/EEB, skirta visuomenės sveikatos apsaugai, nustatyto 80 μg paralyžiuojančių vėžiagyvių nuodų (PSP) kiekio 100 g moliuskų mėsos;
kadangi moksliniai tyrinėjimai rodo, kad dvigeldžiams moliuskams, priklausantiems Acanthocardia tuberculatum, kurių pradinis užterštumo lygis neviršija 300 μg/100 g, tinkamas terminis apdorojimas gali užtikrinti, kad PSP toksinų rodiklis sumažės tiek, kad nebūtų aptinkamas;
kadangi buvo pasitarta su Veterinarijos moksliniu komitetu ir gauta palanki jo nuomonė dėl šio terminio apdorojimo, šio toksinų tipo ir šios moliuskų rūšies naudojimo;
kadangi remiantis Veterinarijos mokslinio komiteto nuomone šiuo metu svarbu numatyti aukštesnį PSP lygį, negu riba, nustatyta derliaus rinkimui ir tinkamam terminiam apdorojimui, tik moliuskams, priklausantiems pirmiau nurodytai rūšiai, pagal specifinį sprendimą, skirtą konkrečiai šiam tikslui;
kadangi "savikontrolės" tvarka, apibrėžta 1994 m. gegužės 20 d. Komisijos sprendimu 94/356/EB, nustatančiu išsamias Tarybos direktyvos 91/493/EEB taikymo taisykles dėl žuvininkystės produktų sveikatos patikrinimų [2], gali užtikrinti pakankamą tinkamo terminio apdorojimo taikymą;
kadangi kompetentingos valstybių narių institucijos nusprendžia tiksliai nustatyti įstaigas, atliekančias dvigeldžių moliuskų terminį apdorojimą, ir tikrinti, ar "savikotrolės" tvarkos taikymas yra pakankamas;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Šis sprendimas taikomas tik dvigeldžiams moliuskams, priklausantiems Acanthocardia tuberculatum rūšiai.
2 straipsnis
1. Ispanija gali duoti leidimą rinkti 1 straipsnyje nurodytų dvigeldžių moliuskų derlių tuose auginimo plotuose, kuriuose valgomųjų moliuskų dalių PSP kiekis yra ne didesnis kaip 80 μg/100 g, tačiau mažesnis negu 300 μg/100 g.
Surinkti moliuskai turi atitikti šiuos reikalavimus:
- juos būtina vežti talpyklose arba transporto priemonėse, užantspauduotose kompetentingos institucijos, tiesiai į patvirtintą įstaigą, ypač turinčią leidimą atlikti terminį moliuskų apdorojimą,
- jiems būtinas dokumentas, išduotas kompetentingos institucijos, įgaliojančios juos vežti, patvirtinantis produkto pobūdį ir kiekį, kilmės vietą ir įmonę, į kurią vežama,
- jiems turi būti atliktas terminis apdorojimas, apibrėžtas šio sprendimo priede.
2. 1 pastraipoje nustatytų moliuskų galutiniuose produktuose negali būti tokio PSP kiekio, kurį galima aptikti biologinės analizės būdu po terminio apdorojimo. Patikrinama kiekviena partija. Ši sprendimo nuostata bus peržiūrima praėjus šešiems mėnesiams po šio sprendimo įsigaliojimo nuo tada, kai ataskaitą pateiks Ispanijos valdžios institucijos.
3 straipsnis
Kompetentinga institucija prižiūri, kad "savikontrolė", nustatyta Tarybos direktyvos 91/493/EEB 6 straipsnyje [3], sudaryta ir atlikta asmens, atsakingo už įstaigą, nustatytą pagal Sprendimą 94/356/EB, būtų taikoma tiktai terminiam apdorojimui, apibrėžtam šio sprendimo priede.
4 straipsnis
Šis sprendimas yra skirtas valstybėms narėms.
Priimta Briuselyje, 1996 m. sausio 18 d.